ΚΑΤ' ΕΚΤΙΜΗΣΗ ΙΣΟΛΟΓΙΣΜΟΣ ΤΟΥ ΣΥΜΒΟΥΛΙΟΥ της 12ης Δεκεμβρίου 1994 σχετικά με τα νεαρά άρρενα βοοειδή βάρους ίσου ή κατώτερου των 300 χιλιογράμμων που προορίζονται για πάχυνση για την περίοδο από 1 Ιανουαρίου μέχρι 30 Ιουνίου 1995 (94/791/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του βοείου κρέατος (1), και ιδίως το άρθρο 13 παράγραφος 2,

την πρόταση της Επιτροπής,

ΕΚΔΙΔΕΙ ΤΟΝ ΠΑΡΟΝΤΑ ΚΑΤ' ΕΚΤΙΜΗΣΗ ΙΣΟΛΟΓΙΣΜΟ:

Εισαγωγή Το άρθρο 13 παράγραφος 2 του κανονισμού (ΕΟΚ) αριθ. 805/68 προβλέπει ότι κάθε χρόνο πριν την 1η Δεκεμβρίου, το Συμβούλιο καταρτίζει έναν κατ' εκτίμηση ισολογισμό των νεαρών αρρένων βοοειδών που είναι δυνατόν να εισαχθούν υπό το καθεστώς που προβλέπεται από το εν λόγω άρθρο. Ο ισολογισμός λαμβάνει υπόψη, αφενός, τις προβλεπόμενες διαθέσιμες ποσότητες στην Κοινότητα νεαρών βοοειδών τα οποία προορίζονται για πάχυνση και, αφετέρου, τις ανάγκες των κοινοτικών εκτροφέων.

Για τον καθορισμό του όγκου των εισαγωγών που πρέπει να πραγματοποιηθούν στα πλαίσια του ισολογισμού, σύμφωνα με τις υποχρεώσεις που αναλήφθηκαν από την Κοινότητα στο πλαίσιο της Γενικής Συμφωνίας Δασμών και Εμπορίου (ΓΣΔΕ), πραγματοποιούνται διαβουλεύσεις μεταξύ της Επιτροπής και των αντιπροσώπων ορισμένων τρίτων χωρών πριν από την ετήσια υποβολή του σχεδίου ισολογισμού. Η Επιτροπή πρότεινε διαβουλεύσεις με τους αντιπροσώπους των ακολούθων τρίτων χωρών: της Ουγγαρίας, της Πολωνίας, της Τσεχικής Δημοκρατίας, της Σλοβακικής Δημοκρατίας, της Ρουμανίας, της Βουλγαρίας και της Δημοκρατίας της Σλοβενίας.

Κατά τη διάρκεια των διαβουλεύσεων, πραγματοποιήθηκε ανταλλαγή απόψεων σχετικά με το σύνολο της αγοράς βοείου κρέατος, τις προοπτικές παραγωγής και κατανάλωσης στην Κοινότητα, καθώς και τις δυνατότητες εξαγωγής νεαρών αρρένων βοοειδών από τρίτες χώρες.

Ο παρών ισολογισμός αφορά μόνο την περίοδο από 1ης Ιανουαρίου μέχρι 30ής Ιουνίου 1995, λαμβανομένης υπόψη της αντικατάστασης αυτού του ισολογισμού από δασμολογική ποσόστωση στο πλαίσιο του Γύρου της Ουρουγουάης, από την 1η Ιουλίου 1995. Καταρτίσθηκε βάσει των στοιχείων που διαθέτει η Επιτροπή σε συνάρτηση με την προβλεπόμενη για το 1995 εξέλιξη των διαθέσιμων ποσοτήτων και των αναγκών σε νεαρά αρσενικά βοοειδή που προορίζονται για πάχυνση στην Κοινότητα. Η Επιτροπή θα συνεχίσει να εφαρμόζει κατάλληλα μέτρα διαχείρισης σε περίπτωση που υπάρξουν προβλέψεις ότι οι εισαγωγές στην Κοινότητα ενδέχεται να υπερβούν το σύνηθες επίπεδο δηλαδή , τα 425 000 κεφάλια κατ' έτος και εφόσον υπάρχει κίνδυνος λόγω των εισαγωγών αυτών η κοινοτική αγορά βοείου κρέατος να υποστεί σοβαρές διαταραχές.

Αξίζει να σημειωθεί ότι ο παρών ισολογισμός μπορεί να αποτελέσει αντικείμενο συμπληρωματικού ισολογισμού σε περίπτωση διεύρυνσης της Ευρωπαϊκής Ένωσης την 1η Ιανουαρίου 1995.

Ι. Εκτίμηση των κοινοτικών διαθέσιμων ποσοτήτων για το 1995

Λαμβάνοντας υπόψη τον αριθμό θηλυκών αναπαραγωγής (αγελάδες και δαμάλεις) που προβλέπεται για το 1995 (περίπου 36 000 000 κεφάλια), αναμένοντας γεννήσεις μόσχων κατά τη διάρκεια του ίδιου έτους της τάξης των 28 300 000 κεφαλών. Η παραγωγή αρσενικών μόσχων κατά τη διάρκεια του έτους θα πρέπει, συνεπώς, να είναι περίπου 14 150 000 κεφάλια.

ΙΙ. Εκτίμηση των κοινοτικών αναγκών για το 1995

1. Ο προβλεπόμενος για το 1995 αριθμός σφαγίων αρρένων μόσχων, βάσει των στοιχείων που έχουν συλλεγεί στα κράτη μέλη, θα πρέπει να ανέλθει σε περίπου 4 000 000 κεφάλια.

2. Ο αριθμός των αρσενικών ζώων που προορίζονται για σφαγή (βόδια, παχυνθέντα ταυρίδια ή ταύροι που προορίζονται για αναπαραγωγή) θα πρέπει να ανέλθει σε περίπου 10 250 000 κεφάλια.

3. Λαμβάνοντας υπόψη τις ενδείξεις που παρασχέθηκαν από τα κράτη μέλη και τις προβλέψεις που προαναφέρονται, πρέπει να προβλεφθεί ότι το 1995 οι ανάγκες των κοινοτικών εκτροφέων σε νεαρά άρρενα βοοειδή για πάχυνση θα ανέλθουν σε 10 250 000 κεφάλια.

4. Από τις εκτιμήσεις που έγιναν στα σημεία 1 και 3 προκύπτει ότι οι συνολικές ανάγκες της Κοινότητας σε αρσενικούς μόσχους θα ανέλθουν το 1995 σε 14 250 000 κεφάλια.

Συμπέρασμα Λαμβανομένων υπόψη, αφενός, των ανωτέρω εκτιμήσεων, αφετέρου, της σχετικής δασμολογικής ποσόστωσης της οποίας η εφαρμογή προβλέπεται για την 1η Ιουλίου 1995 αναμένονται ελαφρώς ανεπαρκείς κοινοτικές διαθέσιμες ποσότητες της τάξεως των 50 000 κεφαλών για την περίοδο από 1 Ιανουαρίου μέχρι 30 Ιουνίου 1995.

Εντούτοις, για να διατηρηθούν οι αρμονικές εμπορικές σχέσεις με τις ενδιαφερόμενες τρίτες χώρες, πρέπει, όπως και για τα προηγούμενα έτη να καθοριστεί ο αριθμός των αρσενικών νεαρών βοοειδών που μπορούν να εισαχθούν στα πλαίσια του κατ' εκτίμηση ισολογισμού για την περίοδο που αναφέρεται ανωτέρω βάσει ετήσιου επιπέδου αναφοράς 198 000 κεφαλών, λαμβάνοντας συγχρόνως υπόψη το σύνηθες επίπεδο των εισαγωγών που προβλέπει η Επιτροπή για το έτος 1995. Ο ισολογισμός του πρώτου εξαμήνου του 1995 θα καθοριστεί συνεπώς σε 99 000 κεφάλια.

Βρυξέλλες, 12 Δεκεμβρίου 1994.

Για το Συμβούλιο

Ο Πρόεδρος

J. BORCHERT

(1) ΕΕ αριθ. L 148 της 28. 6. 1968, σ. 24. Κανονισμός όπως τροποποιήθηκε τελευταία από τον κανονισμό (ΕΚ) αριθ. 1884/94 (ΕΕ αριθ. L 197 της 30. 7. 1994, σ. 27).